钦定古今图书集成/明伦汇编/官常典/第357卷 > 周弘祖
## 钦定古今图书集成/明伦汇编/官常典/第357卷 > 周弘祖

按《明外史》本传：“弘祖，麻城人。嘉靖三十八年进士。除
吉安推官，征授御史，出督屯田马政。隆庆改元，司礼
中贵及藩邸近侍，荫锦衣指挥以下至二十馀人。弘
祖驰疏请止赉金币，或停世袭。且言：‘高皇帝定制，宦
侍止给奔走扫除，不关政事。孝宗召对大臣，辄左右
顾，宦侍必退去百馀武。非惟不使之预，亦且不使之
闻。愿陛下勿与谋议，假以嚬笑，则彼无乱政之阶，而
圣德媲太祖、孝宗矣。臣又闻先帝初载，欲荫太监张钦义子锦衣，兵部尚书彭泽执奏再四。今赵炳然居
泽位，不能效泽忠，无所逃罪’。”报闻。已，请汰内府监局、
锦衣卫、光禄寺、文思院冗员，复嘉靖初年之旧。又请
仿行古社仓制。诏皆从之。明年春，言：“近四方地震，土
裂成渠，旗竿数火，天鼓再鸣，星陨旋风，天雨黑豆，此
皆阴盛之征也。《洪范传》曰：‘人愤怨则水涌溢’。”翼奉曰：
“‘阴极生阳，不旱则火’。陛下嗣位二年，未尝接见大臣，
咨访治道。边患孔棘，备御无方，事涉内庭，辄见挠沮。
如阅马核库，诏出复停。皇庄则亲收子粒，太和则榷
取香钱，织造之使，累遣，纠核之疏留中。内臣爵赏谢
辞温旨，远出六卿上，尤祖宗朝所绝无者。”疏入不报。
其冬，诏市珍宝，魏时亮等争，不听。弘祖复切谏。寻迁
福建提学副使。大学士高拱掌吏部，考察言官，恶弘
祖及岑用宾等，谪弘祖安顺判官。弘祖谪未几，拱罢，
量移广平推官。万历中，屡迁南京光禄卿。坐朱衣谒
陵免。